ཚེས་༧ཉིན་བོན་གཞིས་ཐོབ་རྒྱལ་གསར་པའི་གཞིས་འགོའི་གཙོས་པའི་དད་ལྡན་མང་ཚོགས་དང་གསོ་རིག་འབུམ་བཞིའི་མཐོ་སློབ་ཁང་གི་སློབ་མ་དང་ལས་བྱེད་དགེ་རྒན།བོན་བུ་ཁྱིམ་ཁང་གི་དགེ་སློབ་ཕོ་མོ་དང་།བཙུན་དགོན་རདྣ་སྨན་གླིང་གི་བཙུན་མ།བོན་ཕྲུག་བདེ་དོན་གྱི་སློབ་ཕྲུག་དང་ས་གནས་ཉིན་སློབ་ཀྱི་དགེ་རྒན་སོགས་ཀྱིས་ཐོབ་རྒྱལ་གསར་པའི་ལ་འགོར་དྲི་བཟང་སྤོས་དུད་སྤྲིན་གྱི་ཀློང་ནས་སྙན་པའི་རོལ་དབྱངས་ཁྲོད་༧སྐྱབས་རྗེ་མཆོག་གི་ཞལ་མཇལ་གྱི་བསུ་མ་ཞུས།དེ་ནས་༧གདན་ས་ཆེན་མོ་སྨན་རིའི་དགོན་གྱི་རྒྱལ་སྒོར་སྨན་རིའི་བཤད་སྒྲུབ་མཁན་སློབ་རྣམ་གཉིས་མཆོག་དང་སྨན་རིའི་གྲྭ་ཚང་གཉེར་པ་བཅས་ནས་མཇལ་དར་ཕུལ་བ་དང་།༧དཔལ་ལྡན་སྨན་རིའི་དགེ་འདུན་པ་ཡོངས་ཀྱིས་སེར་འཕྲེང་ཟབ་རྒྱས་བསྟར་བ་དང་།ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་རྒྱལ་བ་སྨན་རིའི་ཁྲི་འཛིན་རིན་པོ་ཆེ་མཆོག་འཆམ་རར་ཕེབས་ནས་ཕན་ཚུན་མཇལ་དར་ཕུལ་ཏེ་འཚམས་འདྲི་གནང་།༧སྐྱབས་རྗེ་སྨན་རིའི་མཁན་སློབ་ཉི་ཟླ་ཟུང་གི་གསེར་ཞལ་སླར་ཡང་དངོས་སུ་མཇལ་འཕྲད་ཀྱིས་ཐུགས་དགྱེས་ཚོར་ཆེན་པོས་འདུལ་ཁང་གི་ཕྱི་སྒོར་ལྷན་བཞུགས་སུ་དགེ་བཙུན་འདུས་མང་ཡོངས་ནས་གཤེན་རབ་མཆོད་རྔའི་མཆོད་པ་འབུལ་གནང་མཛད།དེ་ལྟར་༧སྐྱབས་རྗེ་སྨན་རིའི་དཔོན་སློབ་རིན་པོ་ཆེ་གངས་ལྗོངས་ཆོས་ལྡན་ཞིང་དུ་མཛད་འཕྲིན་ལེགས་པར་བསྐྱངས་ཏེ་ཕྱིར་༧གདན་ས་ཆེན་མོ་སྨན་རིར་སྐུ་འཁོར་ལྷན་རྒྱས་ཞབས་སོར་བདེ་བར་འཁོད་ཡོད་པའི་གནས་ཚུལ་ཉུང་བསྡུས་སུ་བྱ་འཕུར་དགེ་བཤེས་ཚེ་དབང་རིག་འཛིན་གྱིས་བྲིས་པའོ།ཕྱི་ལོ་༢༠༡༨ཟླ་༦ཚེས་༢༦ནས་ཟླ་༨ཚེས་༧བར།